राहुल अगर दोषमुक्त न हुए, गिरफ्तार हो गए तो कांग्रेस की राजनीति किस दिशा में जाएगी?
Rahul Gandhi's Defamation Case; What Will Be Political Consequences Of Rahul Gandhi's Arrest ? Follow Dainik Bhaslar [Opinion] For More Informations. आख़िर मानहानि मामले में सूरत सेशन कोर्ट ने राहुल गांधी की याचिका ख़ारिज कर दी। अब क्या होगा? क्या राहुल गांधी गिरफ्तार हो जाएँगे? नहीं। फ़िलहाल उनके पास हाईकोर्ट जाने का विकल्प खुला हुआ है।
आख़िर मानहानि मामले में सूरत सेशन कोर्ट ने राहुल गांधी की याचिका ख़ारिज कर दी। अब क्या होगा? क्या राहुल गांधी गिरफ्तार हो जाएँगे? नहीं। फ़िलहाल उनके पास हाईकोर्ट जाने का विकल्प खुला हुआ है। लेकिन इसके लिए उन्हें 23 अप्रैल से पहले अपील में जाना होगा। क्योंकि उन्हें ज़मानत 23 तक ही मिली हुई है। अपील में कब जाएँगे इसका पता नहीं है।
पार्टी नेता जयराम रमेश का कहना है कि वे 21 अप्रेल को हाईकोर्ट जाएँगे। हाँ, हाईकोर्ट और सुप्रीम कोर्ट भी अगर उन्हें दोषमुक्त नहीं करता तो ज़रूर उन पर गिरफ़्तारी का संकट मँडराएगा। कोई भी अदालत उन्हें दोषमुक्त नहीं करती तो वे दो साल की सजा काटने के बाद छह साल तक यानी कुल मिलाकर आठ साल तक चुनाव नहीं लड़ पाएँगे।
सवाल यह उठता है कि खुद राहुल गांधी क्या चाहते हैं? राजनीतिक प्रेक्षकों का कहना है कि खुद भाजपा भी नहीं चाहेगी कि राहुल गांधी जेल जाएँ और उन्हें किसी भी तरह की सहानुभूति बटोरने का मौक़ा मिले। वैसे भी भाजपा नेता अपने बयानों में यह संकेत देते रहे हैं कि राहुल गांधी को अपील में जाना चाहिए। देश में अदालतें हैं तो वहाँ जाने से उन्हें कौन रोक सकता है! कांग्रेस और राहुल गांधी चाहते हैं कि इस मामले को जितना लम्बा खींचा जाए, खींचना चाहिए, क्योंकि उन्हें इस दूर तक जाने वाले मामले में अपना राजनीतिक हित दिखाई दे रहा है।
सजा होगी या नहीं, यह बात तो अदालत पर ही निर्भर है लेकिन इस मुकदमेबाजी में देर हुई और राहुल गांधी के संसदीय क्षेत्र में चुनाव आयोग ने उपचुनाव करवा दिया तो उनकी सांसदी बहाल होने के तमाम रास्ते बंद हो जाएँगे। सही मायने में सांसदी बहाल तो अब भी नहीं हो सकती, जब तक उन्हें दोषमुक्त नहीं किया जाता। एक बार सजा हो गई तो राहुल 2024 ही नहीं, 2029 में भी लोकसभा चुनाव नहीं लड़ पाएँगे।
अब सवाल यह है कि राहुल चुनाव न लड़ पाए तो कांग्रेस का क्या होगा?राजनीतिक रूप से देखा जाए तो राहुल गांधी चुनाव न भी लड पाएँ तो भी उन्हें कोई फ़र्क़ नहीं पड़ता। वे पार्टी के परोक्ष सर्वेसर्वा तो हैं ही। दो साल की सजा काटने के बाद वे चुनाव प्रचार तो कर ही सकते हैं। हो सकता है तब उन्हें और भी ज़्यादा सहानुभूति मिल पाए। वैसे जिस दिन निचली अदालत ने उन्हें सजा सुनाई थी, तब से अब तक समूची कांग्रेस ने ऐसा कुछ नहीं किया कि राहुल और कांग्रेस के प्रति सहानुभूति की कोई प्रचंड लहर चल सके। एक- दो दिन के धरना- प्रदर्शन के बाद लोग भी भूल गए और तमाम कांग्रेसी भी।
दरअसल, कांग्रेस को मुद्दों या मामलों को भुनाना आता ही नहीं। अगर भाजपा विपक्ष में होती और यही मुद्दा उसके पास होता तो देशभर में लहर क्या, आंधी चलने लगती। 2024 के चुनाव तक मुद्दे को गर्म रखा जाता और चुनाव में इसका फ़ायदा वह हासिल करके रहती। कांग्रेस दरअसल, वर्षों सत्ता में रहते- रहते विपक्ष की भूमिका जैसे भूल गई है। न कोई बड़ा आंदोलन उसने किया, न ही अडानी जैसे मुद्दों को वह सही मायने में जनता तक पहुँचा पाई।